b'\n_START_ARTICLE_\nMorten Langeb\xc3\xa6k\n_START_SECTION_\nMusikalsk karriere\n_START_PARAGRAPH_\nI 1973 var han med til at danne gruppen Tyggegummibanden, som n\xc3\xa5ede at udgive tre albums, inden de gik i opl\xc3\xb8sning i 1978._NEWLINE_I 1974 medvirkede han p\xc3\xa5 nummeret "Brutale l\xc3\xb8g" p\xc3\xa5 Shu-bi-duas debutalbum Shu-bi-dua. Igen i 1982 medvirkede han p\xc3\xa5 et af gruppens numre, nemlig deres engelsk reggae-version af "Vuffeli-vov", kaldet "(There Is A) Dogshit In My Garden", som blev udgivet p\xc3\xa5 Shu-bi-dua 9. I 1980 lavede han ogs\xc3\xa5 albumdesignet til Shu-bi-dua 7, og var efterf\xc3\xb8lgende lidt med p\xc3\xa5 turne med gruppen, hvor han spillede keyboard. Sammen med Willy Pedersen erstattede han Jens Tage Nielsen. De optr\xc3\xa5dte bl.a. i programmet Kanal 22 p\xc3\xa5 DR. If\xc3\xb8lge Michael Bundesen og Michael Hardinger var han ikke med i gruppen, men han var "associeret", selvom andre kilder h\xc3\xa6vder, at han var et "mange\xc3\xa5rigt medlem". Han lavede ogs\xc3\xa5 albumdesignet til gruppens n\xc3\xa6ste album, Shu-bi-dua 8 (1982)._NEWLINE_I 1979 skrev Morten Langeb\xc3\xa6k teksten til nummeret "Det g\xc3\xa5r fremad" for T\xc3\xb8sedrengene. Han var desuden front-vokalist og korsanger p\xc3\xa5 dette nummer og p\xc3\xa5 to andre numre, "F\xc3\xb8lelser" og "Ind og Ud", som blev udgivet p\xc3\xa5 T\xc3\xb8sedrengene\'s debutalbum Det g\xc3\xa5r fremad i 1979, f\xc3\xb8r der kom kvinder med i orkesteret._NEWLINE_Langeb\xc3\xa6k sang baggrundsvokal p\xc3\xa5 Kasper Windings album Swing fra 1983._NEWLINE_I 2010 lavede Langeb\xc3\xa6k coverdesignet til Seven Thorns album Return to the Past. Han havde ogs\xc3\xa5 lavet coveret til singlen ""Forest Majesty" der udkom \xc3\xa5ret inden.\n_START_SECTION_\nSom arkitekt\n_START_PARAGRAPH_\nLangeb\xc3\xa6k blev uddannet arkitekt og grafisk designer fra Kunstakademiets Arkitektskole i 1980._NEWLINE_I 1983 arbejdede han for Johan Otto von Spreckelsen og var med p\xc3\xa5 projektet med opf\xc3\xb8relsen af Grande Arche i bydelen La D\xc3\xa9fense i Paris. Herefter blev han ansat hos Plan Design A/S i K\xc3\xb8benhavn som grafisk designer og projektleder. _NEWLINE_I 1985 blev Langeb\xc3\xa6k direkt\xc3\xb8r i Christian Bj\xc3\xb8rn Design A/S. Her udviklede han designprojekter for flere danske virksomheder, og i 1989 modtog han sammen selskabet IG Prisen og ID Prisen, som begge uddeles af Dansk Designr\xc3\xa5d._NEWLINE_Langeb\xc3\xa6k blev ansat som administrerende direkt\xc3\xb8r for reklamebureauet Leo Burnett Danmark i 1994.'